রোয়েল য়ুনিবর্সিতী ওফ ভুতান, থিমপুদা পীখিবা প্রধান মন্ত্রীগী ৱারোল

ভুতানগী প্রধান মন্ত্রী এক্সিলেন্সী দা. লোতে শেরিং, ভুতানগী নেস্নেল এসেমব্লী অমদি নেস্নেল কাউন্সিলগী ইকায় খুম্নজরিবা মীহুৎশিং, রোয়েল য়ুনিবর্সিতী ওফ ভুতানগী শক্নাইরবা ভাইস চান্সেলর অমসুং ফেকল্তী মেম্বরশিং, ঐহাক্কী নহারোল মরূপশিং, কুজো জাংপো লা। খুরুমজরি। অয়ুক অসিদা মফম অসিদা ময়াম পু্মনমক্কা শরুক য়ামিন্নরিবা অসি অঙকপা অমনি। ঙসি নোংমাইজিং নুমিৎ অসিদা লেকচর অমা শরুক য়াবা তাই হায়না অদোম্না খনবীরমগনি হায়বা ঐহাক্না থাজৈ। অদুবু, ঐহাক্না অদোমগা মরী লৈনবা ৱাফমশিং খক্তমক তেনতক্না থমজগনি। মরূপশিং, ভুতান্দা কোইরকপা মীপুম খুদিংমকপু মসিগী মহৌশাগী ফজবনা অদুক্কী মতিক শুমহৎপগুম মফম অসিগী মীওইশিংগী থৌজাল, মীনুংশি অমসুং ইচম চম্বা মতৌনসু শুমহৎলি। ঙরাং ঐহাক ভুতানগী পুৱারী অমসুং মসিগী স্পিরিচুয়েল হেরিতেজকী খ্বাইদগী মরুওইবা খুদম ওইরিবা সেমতোখা জোংদা লৈখি। খোংচৎ অসিগী মনুংদা, ঐহাক্না ভুতানগী হৌজিক লৈরিবা লুচিংবশিংগা লোয়ননা নক্ননা ৱারী শান্নবগী খুদোংচাবা ফংজখি। ভারত-ভুতানগী মরীগীদমক মখোয়গী লমজিং লমতাক অদু ঐহাক্না অমুক হন্না ফংজখি। হৌজিক, ঙসিদি ঐহাক মফম অসিদা ভুতানগী তুংলমচৎকা লোয়ননা লৈরে। ঐহাক্না গতি বিজ্ঞানগী মতৌ অদু উবা ঙম্লি অমদি ইনর্জী অদু ফাওরি। ঐহাক্না থাজৈ মদুদি মসিনা অথোইবা লৈবাক অসিগী অমসুং মসিগী নাগরিকশিংগী তুংলমচৎ লেপ্লগনি। ঐহাক্না ভুতানগী হৌখ্রবা, হৌজিক হৌজিকমক্কী নত্ত্রগা তুংগী য়েংলকপা মতমদা ইমান মান্নবা অমসুং লেংদবা অদুদি অচেৎপা স্পিরিচুয়েলিতী অমসুং নহাশিংগী শক্তিনি। মসিনা ঐখোয়গী লৈবাক অনিগী লৈনরিবা মরীগী পাঙ্গল শক্তিসু ওইরি। মরূপশিং, ভুতান অমসুং ভারতকী মীয়াম্না অমনা অমগা নকশিন্নরিবা অসি মহৌশানি। ঐখোয়গী জিওগ্রাফীনা মরম ওইদুনা ঐখোয় নকশিন্নবা নত্তে। ঐখোয়গী পুৱারী, কলচর, স্পিরিচুয়েল ত্রেদিসনশিংনা তোপ তোপ্পা অমা শেমগৎলি অমদি ঐখোয়গী মীয়ামশিং অমসুং জাতিশিংগী মরক্তা অচেৎপা মরী লৈরি। ভারত অসি য়ুবরাজ সিদ্ধার্থনা গৌতম বুদ্ধ ওইখিবা লাইবক ফরবা লমদম্নি। অমদি মফম অদুদগী মহাক্কী স্পিরিচুয়েল পাওজেল, বুদ্ধিজমগী মঙাল মালেম পুম্বদা শন্দোকখি। জেনরেসন কয়াদগী লাইনীংবশিংনা, স্পিরিচুয়েল লুচিংবশিংনা, খঙ হৈরবশিংনা অমদি থিজিল্লিবশিংনা ভুতান্দা মৈরী অদু মৈঙাল থোক্না চাকহল্লি। মখোয়না ভারত অমসুং ভুতানগী মরক্তা অখন্নবা মরীসু য়োক্তুনা থম্লি। মদুগী মহৈ অমা ওইনা ঐখোয়না সেয়র তৌরিবা ভেল্যুশিংনা কমন ৱার্ল্দ-ভ্যু অমা মওং তম্লি। মসি বরানাসী অমসুং বোধ গয়াদা উবা ফংই। অমদি জোং অমসুং সোর্তেন্দসু উবা ফংই। মালেম অসিদা কনাগুম্বা অতোপ্পা লৈবাক অনিনা অমনা অমবু অসুক য়াম্না নীংথিজনা খঙলমলোই। মরূপশিং, ঙসি, ভারতনা তোঙান তোঙানবা লমশিংদা পুৱারী ওইরবা অহোংবশিং উবা ফংলি। ভারত হান্নদগী হেন্না খোংজেল য়াংনা লায়রবা কোকহনবগী থবক চত্থরি। হৌখিবা চহী মঙাদা ইনফ্রাস্ত্রকচর কন্সত্রক্সনগী খোংজেল শরুক অনি ওইরে। ঐখোয়না নেক্স-জেনরেসন ইনফ্রাস্ত্রকচরগীদমক চাউরাক্না দোলর বিলিয়ন ১৫গী ৱাফম থমখ্রে। ভারত মালেমগী খ্বাইদগী চাউবা হেল্থ-কেয়র প্রোগ্রাম, অয়ুশ্মান ভারতকী য়ুম ওইরি মদুনা ভারত মচা মিলিয়ন ৫০০দা হেল্থ এসুরেন্স ফংহল্লে। মালেমদা অহোংবা মমলদা দেতা কনেক্তিবিতী ফংল্লিবশিংগী মরক্তা ভারত অমনি, মদুনা মীওই মিলিয়ন কয়াবু দাইরেক্ত ওইনা নত্ত্রগা ইনদাইরেক্ত ওইনা শক্তি পীরি। ভারত মালেমদা খ্বাইদগী চাউবা স্তার্ত অপ ইকো সিস্তেমগী মরক্তসু অমনি। মরূপশিং, ঙসি, ঐহাক মফম অসিদা ভুতানগী খ্বাইদগী ফরবা অমসুং মশেক মঙাল লৈরবা নহারোলশিংগী মরক্তা লৈরি। হিজ মেজেস্তিনা নখোয়গা চাং নাইনা উন্নদুনা ৱারী শান্নৈ অমদি ইকোন কোন্না পাংথোকখিবা কনভোকেসন্দসু ৱা ঙাংখি হায়না ঙরাং ইফমদা তাকপীখ্রে। নখোয় পুম্নমক্কী মরক্তগী ভুতানগী তুংগী লুচিংবশিং, ইনোবেতরশিং, ললোন ইতিক তৌবা মীওইশিং, শান্নরোইশিং, আর্তিস্তশিং অমসুং বিজ্ঞানিকশিং থোক্লক্কদৌরিবনি। নুমিৎ খরনিগী মমাংদা, ঐহাক্কী অফবা মরূপ, প্রধান মন্ত্রী দোক্তর সেরিংনা ফেসবুক পোস্ত অমা ইবীরকখি মদু ঐহাক্কী থমোইদা পানখি। পোস্ত অদুদা মহাক্না এগজাম ৱারিয়র্সকী মতাংদা পনখি, অদুগা হৌজিকসু মহৈরোই অমনা লাইরিক অদুগী মতাংদা পনখি। এগজাম ৱারিয়র্স, মতৌ করম্না পরিখাবু স্ত্রেস লৈতনা মায়োক্নগনি হায়বগী মরমদা ঐহাক্না ইখিবা লাইরিক অমনি। মীপুম খুদিংমক্না স্কুলশিং অমদি কোলেজশিং অমদি পুন্সিগী চাউরবা ক্লাস রুমদসু পরিখাশিং মায়োক্নরি। ঐহাক করিগুম্বা খরা হায়জবা য়াগদ্রা? এগজাম ৱারিয়র্সতা ঐহাক্না ইখিবশিংগী অয়াম্বদি ভগবান বুদ্ধগী তাকপী তম্বীরম্বশিং অদুনা ইথিন পীনবীখি। মরূপশিং, হাইদ্রো-পাৱর অমসুং ইনর্জীদা ভারত অমসুং ভুতানগী তেংবাং অসি শিংথানীংঙাইনি। অদুবু লৈনরিবা মরী অসিগী পাৱর অমসুং ইনর্জীগী অশেংবা হৌরকফমদি ঐখোয়গী প্রজাশিংনি। মরম অদুনা লৈনরিবা মরী অসিগী ময়ায়দা প্রজাশিংনা মতম পুম্নমক্তা লৈগনি। খোংচৎ অসিগী মহৈ ওইনা মসিগী স্পিরিৎ অসি ময়েক শেংনা উবা ফংলে। ত্রেদিস্নেল সেক্তরশিংদা তেংবাং পীনবদগী হেন্দোক্তুনা ঐখোয়না অনৌবা ফ্রন্তিয়রশিংদা তেংবাং পীনবা হেঙ্গৎনবা হোৎনরি, স্কুলদগী স্পেস ফাওবা, দিজিতেল পেমেন্তগী দিজাস্তর মেনেজমেন্ত ফাওবা। মসিগী সেক্তরশিং অসিদা ঐখোয়না তেংবাং পীনবনা নখোয়গুম্বা নহা ওইরিবা মরূপশিংদা কান্নহল্লগনি। মসিনা ঐখোয়গী য়ুনিবর্সিতীশিং, রিসর্স ইন্সতিত্যুৎশিং, লাইব্রেরীশিং, হেল্থ-কেয়র অমসুং এগ্রীকলচরেল ইন্সতিত্যুসনশিংগী মরক্তা সেক্যুর অমসুং ফাস্ত কনেক্তিবিতী ফংহল্লগনি। খুদোংচাবা অসি মপুংফানা শিজিন্ননবা ঐহাক্না ময়াম পুম্নমক্তা খঙহনজরি। মরূপশিং, ভারতকী অনিসুবা থাগী মিসন চন্দ্রয়ান-২ থাগী খোংচৎতা লম্বীদা লৈরি। ২০২২ ফাওবদা ঐখোয়না ভারতকী স্পেস ক্রাফ অমদা ভারত মচা অমবু স্পেসতা থম্নিংলি। মসি পুম্নমক অসি ভারতকী মশাগী এচিবমেন্তশিংগী মহৈশিংনি। ঐখোয়গী ওইনা স্পেস প্রোগ্রাম অসি জাতিগী চাউথোকচনীংঙাইগী ৱাফম অমখক নত্তে। মসি নেস্নেল দিবেলপমেন্ত অমসুং গ্লোবেল কোওপরেসনগী থৱায় হকচাংগা মরী লৈনবা খুশু-খুৎলাই অমনি। মরূপশিং, ঙরাং প্রধান মন্ত্রী সেরিং অমসুং ঐহাক্না সাউথ এসিয়া সেতলাইতকী থিমফু গ্রাউন্দ স্তেসনসু শঙ্গাখ্রে অমদি ঐখোয়গী স্পেস কোওপরেসন হেন্না পাকথোক চাউথোকহনখ্রে। সেতলাইতশিংগী খুত্থাংদা তেলে-মেদিসিন, দিস্তেন্স এজুকেসন, রিসোর্স মেপ্পিং, ৱেদর ফোরকাস্ত অমদি নেচরেল দিজাস্তরশিংগী ৱার্নিংগী কান্নবশিং খুঙ্গংগী লমদমশিংদা য়ৌরগনি। মসি য়াম্না হরাওনীংঙাই ৱাফম অমনি মদুদি নহা ওইরিবা ভুতানগী সাইন্তিস্তশিংনা ভুতান মশাগী ওইবা অপীকপা সেতলাইত দিংজাইন তৌনবা অমসুং থাগৎনবা থবক তৌনবা ভারত্তা লাক্লগনি। নখোয় কয়া অমদি অথুবা মতমদা বিজ্ঞানিকশিং, ইঞ্জিনীয়রশিং অমসুং ইনোবেতরশিং ওইরক্লগনি হায়না ঐহাক্না আশা থম্লি। মরূপশিং, চহী চা কয়াদগী, মহৈ-মশিং অসি ভারত অমসুং ভুতানগী মরক্তা লৈনরিবা মরীগী কেন্দ্র ওইরি। অরিবা মতমশিংদা বুদ্ধিস্তকী ওজাশিং অমসুং স্কোলরশিংনা ঐখোয়গী প্রজাশিংগী মরক্তা মহৈ-মশিংগী থোং অমা শেমখি। মসি মমল নাইদ্রবা হেরিতেজ অমনি, মদু ঐখোয়না য়োকখৎকদবনি অমদি প্রমোৎ তৌগদবনি। মরম অদুনা ঐখোয়না নালন্দা য়ুনিবর্সিতীগুম্বা ইন্সতিত্যুসনশিংদা ভুতান্দগী বুদ্ধিজমগী অহেনবা মহৈরোইশিংবু তরাম্না ওকলি। ২০শুবা চহীচাদা ভারত মচা কয়া অমা ওজা ওইনা ভুতান্দা লাকখি। মখোয়গী মনুংদা খরদি হৌখিবা চহীদা হিজ মেজেস্তীনা ইকায় খুম্নখি। মসিগী থৌজাল হৈবা মওং মতৌগীদমক ঐখোয়না থাগৎচরি। মরূপশিং, পোইন্ত অমা হেক্তদা ভুতানদগী মহৈরোই লিশিং মরি হেন্না ভারত্তা মহৈ মশিং তম্লি। মশিং অসি হেঙ্গৎহনবা য়াগনি। মরম অদুনা তেক্নোলোজী অমসুং এজুকেসনগী লম খুদিংমক্তা ঐখোয়না তেংবা পীনবা মরু ওই। ঐহাক্না নুংঙাইবা ফাওই মদুদি ঙরাং ঐখোয়না ভারতকী মাংজিন থারিবা আই.আই.তি.শিং অমসুং মসিগী মশক নাইরবা য়ুনিবর্সিতী অসিগী মরক্তা এঙ্গেজমেন্তকী অনৌবা পন্দুপশিং হৌখ্রে। মসিনা অহেনবা পুন্না মহৈ তম্বা অমসুং রিসর্স তৌবা হেঙ্গৎহল্লগনি হায়না ঐহাক্না আশা তৌরি। মরূপশিং, মালেমগী মফম অমা হেক্তদা, করিগুম্বা ভুতানগা লোয়ননা নখোয়না করিগী লোইনরিবনো হায়না ঐখোয়দা হংলক্লগদি পাউখুম অদু গ্রোস নেস্নেল হেপিনেসকী ৱাখল্লোন ওইগনি। ঐহাক অঙকপা ফাওদে। ভুতান্না নুংঙাই য়াইফবগী মচি অদু খঙলি। ভুতান্না মত তিন্নবা, পুন্সিনবা অমসুং ৱামিন্নবগী স্পিরিৎ অদু খঙলি। মসিগী স্পিরিৎ অসি ঙরাং ঐহাকপু তরাম্না ওকপীনবা লম্বীশিংদা পরেং লেংলম্বা নুশিরবা অঙাংশিং অদুদগী উবা ফংখি। মরূপশিং, ভুতান্দা ঐহাক্কী মমাংগী খোংচৎ মনুংদা, দেমোক্রেসীগী লাইশং ভুতানগী পার্লিয়ামেন্তা চৎপগী খুদোংচাবা ফংজখি। ঙসি ঐহাক্না মহৈগী লাইশং অসিদা লাক্নবগী ইকায় খুম্নবা অদু ফংজরে। ঙসিদি, ঐখোয়না তিনবীরিবশিংদা ভুতানগী পর্লিয়ামেন্তকী ইকায়খুম্নজরিবা মীহুৎশিংসু য়াওরে। মখোয়না মশক থোক্না শরুক য়াবগীদমক ঐহাক্না মখোয়বু অখন্ননা থাগৎচরি। দেমোক্রেসী অমসুং এজুকেসন অনিমক ঐখোয়বু ফ্রী ওইহন্নবা পান্দম থম্লি। অমনা অমা য়াওদনা মপুং ফাবা ঙম্লোই। ৱাহৈশিং অসিগা লোয়ননা, ঐহাক্না ভুতানগী রোয়েল য়ুনিবর্সিতীগী চান্সেলর হিজ মেজেস্তী নিংথৌ, ভাইস চান্সেলর অমসুং য়ুনিবর্সিতী অসিগী ফেকল্তীশিং অমদি ঐহাক্কী নহা ওইরিবা মরুপ নখোয় পুম্নমকপু থাগৎচরি। নখোয় পুম্নমক্না ঐহাকপু বার্তন তৌবিদুনা ইকায় খুম্নবীরে অমদি ইফমদা অসুক য়াম্লবা মতম, পুক্নিং চংবা অমদি নুংশিবা পীনবীরে। নখোয় পুম্নমক্কী মফমদগী নুংঙাই য়াইফবা অমসুং পোজিতিব ইনর্জী কয়া অমগা লোয়ননা ঐহাক হল্লগনি। হন্না-হন্না থাগৎচরি। তাশি দেলেক!